Auður Hauksdóttir prófessor , forstöðumaður stofnunarinnar , segir að örlitlar tafir hafi þó orðið á framkvæmdum . Taka átti húsið í notkun í október á þessu ári , en það frestast til áramóta . „ Það þýðir að kennsla hefst ekki í húsinu fyrr en haustið 2017 , en starfsmenn flytja þó inn og hefja undirbúning að sýningum og annarri starfsemi , “ segir Auður í umfjöllun um mál þetta í Morgunblaðinu í dag . Í gær undirrituðu forsvarsmenn ellefu stórra fyrirtækja úr íslensku atvinnulífi og Jón Atli Benediktsson , rektor Háskóla Íslands , samninga um veglega styrki til stofnunarinnar . Fyrirtækin eru Landsbankinn , Icelandair Group , Radisson Blu Hótel Saga , Arion banki , Alvogen , Bláa lónið , Kvika , Reginn , Íslandsbanki , Íslandshótel og N1 . Styrkirnir eru allir nema einn til þriggja ára og nema árleg framlög frá 500 þúsundum til tveggja milljóna króna . Myndatexti : Framkvæmdir við hús Stofnunar Vigdísar Finnbogadóttur hafa gengið hratt fyrir sig frá því fyrsta skóflustungan var tekin 8. mars í fyrra . mbl.is / Golli